出都日塗中成
作者：司馬光
朝代：宋

paragraphs: 賤生習山野，愚陋出於骨。
雖爲冠带拘，性非樊籠物。
揚鞭出都門，曠若解徽紼。
是時天風惡，靈沼波蕩汩。
龍鬛互騫騰，鷗羣遠浮没。
川原寖疏豁，煙火稍蕭瑟。
草木雖未榮，春態先彷彿。
桑稀林已斜，柳弱條可屈。
蛛絲罥晴陽，鼠土壅新窟。
徐驅款段馬，放轡不呵咄。
與爾同逍遙，紅塵免蓬勃。